Email-e të reja të Hillary Clintonit
Departamenti i Shtetit publikon pjesë të tjera nga komunikimi i zonjës Clinton
Departamenti amerikan i Shtetit ka bërë publike një grup tjetër e-mailesh nga mesazhet zyrtare të zonjës Clinton të dërguara nga adresa e saj private në periudhën kur ishte Sekretare e Shtetit. Nga rreth 7 mijë faqe mesazhesh 150 janë klasifikuar tashmë si material sekret. Kandidatja kryesore e Partisë Demokratike ka humbur gradualisht mbështetje ndërkohë që është thelluar debati për çështjen e email-it të saj. Kriza duket se do të vazhdojë, pasi mbi gjysma e mesazheve të zonjës Clinton nuk janë shqyrtuar akoma. Sondazhet më të fundit tregojnë se që nga muaji maj, Hillary Clinton ka humbur 20% të mbështetjes së votuesve demokratë dhe se kandidati tjetër Bernie Sanders po i afrohet. Në shtetin Iowa, ai është vetëm shtatë pikë pas saj, ndërsa ia ka kaluar tashmë në New Hampshire. Të dyja këto shtete janë thelbësore për zgjedhjet paraprake. Analistët e lidhin humbjen e saj me çdo botim të ri të mesazheve që u dërguan nga serveri i saj privat. Nga mesazhet e fundit të bëra publike rreth 150 janë klasifikuar si sekrete, krahas 63 të mëparshmeve. Departamenti i Shtetit sqaroi se asnjë nga email-et nuk përmbante materiale që ishin të klasifikuara në kohën e dërgimit. Zonja Clinton thotë se ka zbatuar rregullat e kohës kur janë dërguar mesazhet. Analistët thonë se edhe nëse ka të drejtë, ajo nuk e ka menaxhuar mirë këtë debat. Sidoqoftë, zgjedhjet presidencial janë mbi një vit larg dhe analistët thonë se zonja Clinton ka ende kohë për përmirësim.